text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 21 март 2014 година
  за изменение на Решение 2005/381/ЕО по отношение на въпросника за докладване на прилагането на Директива 2003/87/ЕО на Европейския парламент и на Съвета
  (нотифицирано под номер C(2014) 1726)
  (текст от значение за ЕИП)
  (2014/166/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 21, параграф 1 от нея,
  като има предвид, че:
  (1)
  Съгласно член 21, параграф 1 от Директива 2003/87/ЕО от държавите членки се изисква да представят годишни доклади на Комисията относно прилагането на същата директива. От приемането си насам Директива 2003/87/ЕО бе съществено изменена и Комисията прие различни законодателни инструменти за по-нататъшното ѝ прилагане.
  (2)
  Директива 2008/101/ЕО на Европейския парламент и на Съвета (2) и Директива 2009/29/ЕО на Европейския парламент и на Съвета (3) измениха Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Съюза и съответно с цел подобряване и разширяване на схемата за търговия с квоти за емисии на парникови газове в Съюза. С Регламент (ЕС) № 601/2012 на Комисията (4) се определят правила за мониторинг и докладване на емисиите на парникови газове и данни за дейността, докато в Регламент (ЕС) № 600/2012 на Комисията (5) са формулирани правила за проверката на докладите за емисии на парникови газове, акредитацията и взаимно признаване на проверяващи органи и за партньорска оценка на органи по акредитация.
  (3)
  Освен това с Регламент (ЕС) № 389/2013 на Комисията (6) се определят общите и оперативните изисквания, както и изискванията за поддръжката на регистъра на ЕС, а с Решение № 2011/278/ЕС на Комисията (7) се определят валидни за целия Европейски съюз преходни правила за хармонизираното безплатно разпределяне на квоти за емисии съгласно член 10а от Директива 2003/87/ЕО.
  (4)
  С Решение 2005/381/ЕО на Комисията (8) беше установен въпросник, който трябва да бъде използван от държавите членки за изготвяне на годишни доклади, служещи за подробен отчет за прилагането на Директива 2003/87/ЕО. С Решение 2006/803/ЕО на Комисията (9) посоченият въпросник беше изменен, за да отразява опита, натрупан от държавите членки и Комисията при използването му.
  (5)
  Прилагането на Директива 2003/87/ЕО (с измененията) и законодателните актове, приети от Комисията, както и досегашният опит, натрупан от държавите членки и Комисията при използването на въпросника, показаха необходимостта от увеличаване на полезното взаимодействие и съгласуваността на докладваната информация.
  (6)
  По-специално изискванията за докладване, установени в този въпросник следва да бъдат изменени в съответствие с посочените законодателни инструменти и следва да бъдат допълнително подобрени по хармонизиран начин с цел да се увеличи ефективността на процеса на докладване и качеството на информацията, предоставяна от държавите членки.
  (7)
  Поради това приложението към Решение 2005/381/ЕО следва да бъде изменено.
  (8)
  Мерките, предвидени в настоящото решение, са в съответствие със становището на Комитета по изменение на климата, създаден съгласно член 26 от Регламент (ЕС) № 525/2013 на Европейския парламент и на Съвета (10),
  ПРИЕ НАСТОЯЩОТО РЕШЕНИЕ:
  Член 1
  Приложението към Решение 2005/381/ЕО се заменя с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 21 март 2014 година.